Il-Kunsill Lokali taż-Żejtun illum se jkun qed jorganizza L-Arti fil-Beraħ, u jbiddel il-misraħ ta' ħdejn il-knisja l-qadima ta' Santa Katarina, iż-Żejtun (magħrufa bħala ta' San Girgor) f'ambjent artistiku, illum il-Ħadd 26 ta' Ġunju, mid-9.00am sa 12.00pm. F'din l-attività se jkunu qed jingħaqdu l-artisti professjonali u dilettanti ta' kull età biex ipittru waħda mill-isbaħ żoni fiż-Żejtun, f'temp sajfi. Barra minn hekk se jkun hemm esibizzjonijiet ta' xogħol artisiku minn pitturi dwar Malta, skulturi, taċ-ċeramika, tal-bizzilla, u ħafna oħrajn. Dawn se jkunu qed jaħdmu x-xogħlijiet waqt l-attività biex il-pubbliku jkun jaf il-proċess u japprezza d-dedikazzjoni tal-artisti. Se jkun hemm ukoll karozzi antiki tal-linja biex jerġgħu jġibu nostaliġija tal-imgħoddi. Għat-tfal ma jonqosx li se jkun hemm face painting, bla ħlas wkoll. Waqt din l-attività se jiġi ċċelebrat ukoll il-Jum Internazzjonali tal-Bizzilla u, għaldaqstant ikun hemm numru sabiħ ta' persuni jaħdmu l-bizzilla, li hija parti mit-tradizzjoni Maltija. Ix-xahar li għadda, il-knisja magħrufa bħala ta' San Girgor ġiet imnizzila mal-ewwel postijiet minn Wall Street Journal, bħala waħda mill-attrazzjonijiet għaliex għandek iżżur Malta. Din is-sena wkoll ħarġet bolla biex tfakkar l-400 sena anniversarju mill-għoti tat-titlu ta' matriċi lill-parroċċa taż-Żejtun u li turi lil dan il-misraħ. Għalhekk, il-pubbliku għandu ċ-ċans japprezza dan il-misraħ f'ambjent differenti mis-soltu. Dawk li jixtiequ jiksbu aktar informazzjoni jistgħu iċemplu 9920 3815.